SR เซ็นรับงาน IRPC ก่อสร้างโซลาร์ลอยน้ำเฉียด 500 ลบ.
SR เซ็นรับงาน IRPC ก่อสร้างโซลาร์ลอยน้ำ มูลค่าเฉียด 500 ลบ. วางเป้า 3-5 ปี ธุรกิจพลังงานทดแทน-สัมปทานที่จอดรถโตขึ้นกว่า 50%
SR เซ็นรับงาน IRPC ก่อสร้างโซลาร์ลอยน้ำ มูลค่าเฉียด 500 ลบ. วางเป้า 3-5 ปี ธุรกิจพลังงานทดแทน-สัมปทานที่จอดรถโตขึ้นกว่า 50%
1 ส.ค. 2562

นายเกียรติ วิมลเฉลา ประธานกรรมการบริหารและกรรมการผู้จัดการ บริษัท สยามราช จำกัด (มหาชน) หรือ SR เปิดเผยว่า เมื่อวันที่ 30 ก.ค.62 บริษัทฯได้ร่วมลงนามในสัญญารับเหมาก่อสร้าง โครงการ Engineering, Procurement and Construction, Commissioning (EPCC) of Floating Solar Power 12.5 MWp. มูลค่างานโครงการ 493 ล้านบาท กับ บริษัท ไออาร์พีซี จำกัด (มหาชน) (IRPC) โดยโครงการอยู่ที่จังหวัดระยอง และถือเป็นโครงการต้นแบบสำหรับ Floating Solar Power ที่จะใหญ่ที่สุดของประเทศไทยเมื่อสร้างแล้วเสร็จ
สำหรับงานโครงการดังกล่าว บริษัทฯเป็นผู้รับจ้างเหมาแบบเบ็ดเสร็จ (Turnkey) โดยรับผิดชอบในส่วนการทำงานออกแบบ งานจัดซื้อเครื่องจักรและอุปกรณ์งานก่อสร้าง งานทดสอบระบบและรับประกันผลงานสำหรับงานโครงการดังกล่าว ทั้งนี้ ระยะเวลางานโครงการดังกล่าวจะเริ่มตั้งแต่วันที่ 25 กรกฎาคม 2562 คาดว่าจะสามารถติดตั้งและดำเนินการผลิตไฟฟ้าได้ภายในไตรมาสแรก ของปี 2563 รวมระยะเวลาทำงานทั้งสิ้น 9 เดือน
“ต้องขอขอบคุณ บมจ.ไออาร์พีซี ที่มอบโอกาสให้กับสยามราชฯ ให้ทำงานรับเหมาก่อสร้างและออกแบบในโครงการโซลาร์ลอยน้ำต้นแบบในครั้งนี้ เรามั่นใจว่าด้วยศักยภาพของทีมงานที่มีความเชี่ยวชาญ และประสบการณ์จะทำให้งานสำเร็จลุล่วงไปด้วยดี และเราพร้อมเป็นส่วนหนึ่งในการร่วมพัฒนาพลังงานทดแทนและพลังงานทางเลือก เพื่อความมั่นคงทางพลังงานของไทย
นับต่อจากนี้บริษัทจะมุ่งเน้นสร้างการเติบโตอย่างยั่งยืนและสม่ำเสมอ โดยให้ความสำคัญกับธุรกิจพลังงานทดแทนและสัมปทานที่จอดรถเพิ่มมากขึ้นจากปัจจุบันมีสัดส่วนเพียงเล็กน้อย ซึ่งคาดว่าในอนาคตภายใน 3 – 5 ปี สัดส่วนดังกล่าวจะเพิ่มมากกว่า 50% ในแง่ผลตอบแทน”นายเกียรติ กล่าว
ด้าน นายนพดล ปิ่นสุภา กรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC  เปิดเผยว่า บริษัทฯ ดำเนินการลงทุนโครงการพลังงานแสงอาทิตย์แบบทุ่นลอยน้ำ (Floating Solar) ขนาด 12.5 เมกะวัตต์ (MW) ผลิตไฟฟ้าเพื่อใช้ในเขตประกอบการอุตสาหกรรมไออาร์พีซี จ.ระยอง คาดว่าจะสามารถติดตั้งและดำเนินการผลิตไฟฟ้าได้ภายในไตรมาสแรก ของปี 2563  ช่วยลดต้นทุนค่าไฟฟ้าจากเชื้อเพลิงฟอสซิล และยังเป็นการใช้นวัตกรรมเม็ดพลาสติกของ IRPC ที่คิดค้นเพื่อให้เหมาะสมสำหรับการผลิต ทุ่นลอยน้ำของแผงโซลาร์เซลล์ ซึ่งมีการรับประกันอายุการใช้งานของวัสดุได้ไม่ต่ำกว่า 25 ปี
“นวัตกรรรมเม็ดพลาสติก HDPE เกรด P301GR เป็นเกรดพิเศษสำหรับทุ่นลอยน้ำ Floating Solar เหมาะสมอย่างยิ่งกับสภาวะแวดล้อมและภูมิอากาศของประเทศไทย IRPC จึงพัฒนาผลิตภัณฑ์เพื่อตอบสนองความต้องการการใช้ทุ่นลอยน้ำที่จะเพิ่มขึ้น ตามแนวโน้มที่ประเทศไทยทั้งภาครัฐและเอกชน ใช้พลังงานทางเลือกที่เป็นมิตรต่อสิ่งแวดล้อมมากยิ่งขึ้น” นายนพดล กล่าว